b'\n_START_ARTICLE_\nAdiel Havasto\n_START_PARAGRAPH_\nAdiel Havasto (ent. Hyden; 8. kes\xc3\xa4kuuta 1896 Reisj\xc3\xa4rvi \xe2\x80\x93 15. kes\xc3\xa4kuuta 1975 Helsinki) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4nen vanhempansa olivat maanviljelij\xc3\xa4 Juho Hyden ja Emma Maria Herranen. H\xc3\xa4net vihittiin avioliittoon vuonna 1921 Karin Astrid Sofia Hacklinin kanssa.\n_START_SECTION_\nOpinnot\n_START_PARAGRAPH_\nHavasto k\xc3\xa4vi kansakoulun ja montt\xc3\xb6\xc3\xb6rikoulun Hy\xc3\xb6kk\xc3\xa4ysvaunurykmentiss\xc3\xa4 vuonna 1923 sek\xc3\xa4 suoritti it\xc3\xa4merenlaivurin tutkinnon Merenkulkuhallituksessa vuonna 1933. Konemestarikurssin Helsingin teollisuuskoulussa h\xc3\xa4n suoritti vuonna 1934.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nT\xc3\xa4m\xc3\xa4 kansakoulun k\xc3\xa4ynyt liikeapulainen liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n pioneerikomppaniaan 2. joulukuuta 1915 ja otti osaa asemasotaan Misse-joella ja Riianlahden rannikkoasemissa, Schmardenin hy\xc3\xb6kk\xc3\xa4ykseen sek\xc3\xa4 Aa-joen talvitaisteluihin.\n_START_SECTION_\nSuomen sis\xc3\xa4llissota\n_START_PARAGRAPH_\nHavasto astui 11. helmikuuta 1918 Suomen armeijan palvelukseen jefreitterin\xc3\xa4 ja saapui 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana Vaasaan, miss\xc3\xa4 h\xc3\xa4net m\xc3\xa4\xc3\xa4r\xc3\xa4ttiin 3. J\xc3\xa4\xc3\xa4k\xc3\xa4rirykmentin esikuntaan taistelukuormaston johtajaksi. H\xc3\xa4n otti osaa sis\xc3\xa4llissodan taisteluihin Tampereella ja Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nHavasto palveli sis\xc3\xa4llissodan j\xc3\xa4lkeen edelleen 3. J\xc3\xa4\xc3\xa4k\xc3\xa4rirykmentiss\xc3\xa4, jonka nimi muuttui ensin Savon j\xc3\xa4\xc3\xa4k\xc3\xa4rirykmentti n:o 3:ksi ja my\xc3\xb6hemmin Uudenmaan rykmentiksi. Rykmentiss\xc3\xa4 h\xc3\xa4n toimi komppanianv\xc3\xa4\xc3\xa4pelin\xc3\xa4 eri komppanioissa ja siirtyi 30. syyskuuta 1922 asentajaksi Hy\xc3\xb6kk\xc3\xa4ysvaunurykmenttiin, josta h\xc3\xa4net siirrettiin 1. lokakuuta 1924 hallip\xc3\xa4\xc3\xa4llik\xc3\xb6ksi Ilmailukomppaniaan ja edelleen 1. lokakuuta 1925 autonkuljettajaksi Autopataljoonaan sek\xc3\xa4 1. tammikuuta 1926 alkaen Ilmailutelakalle magneeton korjaajaksi. H\xc3\xa4n toimi viilaajana lentokonetehtaalla vuosina 1927\xe2\x80\x931929, kunnes h\xc3\xa4net siirrettiin 1. syyskuuta 1929 koneenk\xc3\xa4ytt\xc3\xa4j\xc3\xa4ksi Maalentokouluun ja 16. syyskuuta 1930 alkaen Santahaminan merilentoasemalle.\n_START_SECTION_\nTalvi- ja jatkosota\n_START_PARAGRAPH_\nTalvisodan sytytty\xc3\xa4 Havasto palveli edelleen samassa joukossa, mist\xc3\xa4 h\xc3\xa4net siirrettiin v\xc3\xa4lirauhan aikana Ilmasotakoulun varastonhoitajaksi ja edelleen Lentovarikon vastaanottohallin p\xc3\xa4\xc3\xa4llik\xc3\xb6ksi. Jatkosodan puhjettua h\xc3\xa4net komennettiin joukkueenjohtajaksi, huolto- ja l\xc3\xa4hettiupseeriksi Panssaripataljoonaan, jonka mukana otti osaa Tuulosjoen taisteluun, miss\xc3\xa4 haavoittui 4. syyskuuta 1941. H\xc3\xa4n osallistui jatkosodassa my\xc3\xb6s taisteluihin Karhum\xc3\xa4ess\xc3\xa4, Poventsassa ja Syv\xc3\xa4rill\xc3\xa4. Vuonna 1942 h\xc3\xa4net siirrettiin It\xc3\xa4-Karjalan Sotilashallinnon esikuntaan Autokomppanian p\xc3\xa4\xc3\xa4llik\xc3\xb6ksi ja edelleen Autokoulun ja -korjaamon johtajaksi, mist\xc3\xa4 teht\xc3\xa4v\xc3\xa4st\xc3\xa4 h\xc3\xa4net siirrettiin my\xc3\xb6hemmin 48. Kuljetuselimen autoupseeriksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n palveli sodan loppuun saakka.\n_START_SECTION_\nSotien j\xc3\xa4lkeinen aika\n_START_PARAGRAPH_\nHavasto palveli sotien j\xc3\xa4lkeen 5. Armeijakunnan moottoriajoneuvojen j\xc3\xa4rjestelykeskuksen p\xc3\xa4\xc3\xa4llikk\xc3\xb6n\xc3\xa4 vuosina 1944\xe2\x80\x931945, josta h\xc3\xa4net siirrettiin 4. Autokomppanian joukkueenjohtajaksi ja komppanianp\xc3\xa4\xc3\xa4llik\xc3\xb6n viransijaiseksi. Armeijan vakinaisesta palveluksesta h\xc3\xa4n erosi vuonna 1946 ja siirtyi sen j\xc3\xa4lkeen konemestariksi eri kauppalaivoihin sek\xc3\xa4 henki- ja palovakuutusasiamieheksi. H\xc3\xa4n toimi my\xc3\xb6s Marjaniemen Kiinteist\xc3\xb6nomistajat ry:n johtokunnan j\xc3\xa4senen\xc3\xa4 ja rahastonhoitaja vuodesta 1949 l\xc3\xa4htien.'